《试衣》
清代·许雷地

初试春衣画阁西，六铢衫薄灿云霓。纤腰搦处嗔郎戏，绣领低时泥母提。

对镜频番劳美盼，整襟几度费柔荑。秋千架上风飘漾，锦簇霞翻望欲迷。

作者简介：许君名雷地，字豫庭，号小一，别号电话室主，闽之金门人。少孤，家贫，内行敦笃，事母尤孝。定省余闲，酷嗜吟咏，于唐人中，独瓣香温、李，寝馈有年。壮岁为东瀛之游，悼故国之凌夷，愤强邻之侵逼，神山久寓，记室屈为，感遇伤时，借香草美人以抒写其爱国之诚。著有《神州寓草》二卷，《金线余红》二卷。兹读其《春闺杂咏》三十首，芬芳悱恻，情见乎辞，东望搏桑，为倾想风仪不置。皞皞子识。